EV100 loodusfilm „Tuulte tahutud maa“ on kõige vaadatum Eesti dokumentaalfilm läbi aegade
Joosep Matjuse loodusdokumentaal “Tuulte tahutud maa” on kinodes kõige rohkem vaatajaid kogunud Eesti dokumentaalfilm. Eesti Vabariik 100 filmiprogrammi raames valminud linateost on käinud vaatamas juba 22 182 inimest.„Sellise vaatajanumbri saavutamine on Eesti dokfilmi jaoks kõigi aegade rekord,” ütleb Filipp Kruusvall Eesti Filmi Instituudist. „Et enim vaatajaid kogub just loodusfilm, tõestab ühelt poolt Eesti loodusdokumentalistika tugevat traditsiooni, ent teisalt ka väga erilist suhet, mis eestlastel kodumaise loodusega on.“ Senine dokumentaalfilmi vaatajarekord oli aastast 2007 ja kuulus filmile „Laulev revolutsioon“, mis kogus 18 316 vaatajat.
„Tuulte tahutud maa” linastus 21. oktoobril Torontos EstDocsi festivali raames. „Vaatajad olid lummatud oma isade maa looduse ilust, maastikest mis justkui on sarnased Kanada loodusega, samas ikka väga eestilikud. Udulaama mähkunud luht on oma olemuselt nii kinematograafiline, et teenis kiidusõnu ka mitte Eesti juurtega vaatajatelt. Seega, meie soov luua visiitkaart Eestile on korda läinud,“ räägib filmi produtsent Riho Västrik.
EV100 programmi kuuluvas filmis näeb Eesti looduse erinevaid tahkusid, mis on üles filmitud kolme aasta jooksul Eestimaa eri paikades. Osa võttepaikasid on ka kaardile kantud. Kaarti näeb bit.ly/TTM_kaart.
Film on veel Apollo, Forum Cinema ja Cinamoni kinodes üle Eesti, samuti kinos Artis ja Tartu Elektriteatris. Kinovõrgu kaudu jõuab film ka väiksematesse Eesti paikadesse.
Filmi produtsendid on Riho Västrik, Katri Rannastu, Atte Henriksson. Loodushelid lindistas Veljo Runnel, originaalmuusika kirjutas ansambel Eeter. Filmi tootja on WildKino, rohkem infot leiab www.wildkino.ee/tuultetahutudmaa.
„Tuulte tahutud maa” on Eesti Vabariik 100 filmiprogrammi teine dokumentaalfilm. Kokku valmib Eesti Vabariigi 100. sünnipäevaks viis mängufilmi, täispikk animafilm, kaks dokumentaalfilmi ja telesari. Lisainfot Eesti Vabariik 100 filmiprogrammi kohta leiab www.EV100.ee/filmid.
Video: bit.ly/Eesti_linnulennult_video
Lisainfo ajakirjanikele: http://www.wildkino.ee/tuultetahutudmaa/pressile
Lisainfo:
Katri Rannastu
“Tuulte tahutud maa” produtsent
+372 5664 7979
email@example.com
Joosep Matjus
“Tuulte tahutud maa” režissöör
+372 521 6949
firstname.lastname@example.org
Eesti Vabariigi 100. sünnipäevaks valminud täispikast animafilmist „Lotte ja kadunud lohed“ valmis Eesti esimene vaegkuuljatele mõeldud viipekeelse tõlkega varustatud filmiversioon. Viipekeelne „Lotte ja kadunud lohed“ linastub 18. ja 19. jaanuaril Tallinnas ning 21. jaanuaril Tartus.
Loe lisa
Eesti Vabariigi 100. sünnipäevale pühendatud mängufilm „Eia jõulud Tondikakul” püsis 4 nädalat järjest ülekaalukalt vaadatuima filmina Eesti kinodes ning nüüdseks on film kogunud juba 143 195 vaatajat. Möödunud aastal esilinastunud kodu- ja välismaiste filmide edetabelis on "Eia jõulud Tondikakul" komöödia "Klassikokkutulek 2" järel teisel kohal.
Loe lisa